Norsk melkeråvare

Norsk melkeråvare, tidligere TINE Råvare, er en egen avdeling i TINE BA og har ansvar for håndteringen av melk som råvare. Hensikten er å skille råvarehåndteringen i TINE fra TINEs industrielle virksomhet.

Dette skillet er basert på en avtale mellom staten og TINE SA. Landbruksdirektoratet kontrollerer hvilke aktiviteter som tilligger Norsk melkeråvare å ivareta og kostnadene ved disse. Likeledes overvåker direktoratet noteringsprisen som Norsk melkeråvare benytter ved omsetning av rå melk til aktørene i markedsordningen for melk.

Norsk melkeråvare har ansvaret for all håndtering av melk, (ku- og geitmelk) fra gårdstank til «noteringspunktet» hvor melken omsettes til aktørene. Dette innebærer oppsamling av melk hos melkeprodusentene, kvalitetskontroll av melken og oppgjør for denne og for melkens kvalitet. Andre viktige oppgaver for Norsk melkeråvare er inn- og overføringstransport frem til anlegget som skal ha melken, samt fakturering ovenfor aktøren ut fra fastsatt noteringspris. I tillegg dekker Norsk melkeråvare en stor andel av kostnadene knyttet til rådgivning til TINEs melkeprodusenter.

Oppgjøret til melkeprodusentene for levert melk gjøres av Norsk melkeråvare avd. Produsentavregning som er lokalisert på flere steder i landet, mens administrasjonen er i Brumunddal. TINE SA er markedsregulator for melk på vegne av alle melkeprodusentene og skal sikre avsetning av deres produkter ved å iverksette ulike reguleringstiltak som TINE SA skal ha dekning av kostnadene for. Avdeling for markedsregulering skal sørge for inndekning av reguleringskostnadene som godkjennes av Omsetningsrådet.

TINE Råvare ble opprettet fra 1. januar 2004.

 Referanser 

Kategori:TINE
Kategori:Etableringer i 2004